再次韻崧老見和之作時傳春秋集傳又欲借易說故篇中及之
作者：李綱
朝代：宋

paragraphs: 胡塵暗中原，河洛皆穹廬。
衣冠競南渡，故國靡復餘。
襄陵大嶽裔，亦爾困征涂。
顛沛不忘道，呻吟曳長裾。
如公巨川舟，豈止清廟瑚。
愧我正羈束，未能踵漢疏。
幸然聲氣同，鳴鳯棲必梧。
褰裳思琢磨，道阻不得俱。
已從借麟經，更欲窺羲書。
庶或晚聞道，洗心復其初。
湘沅騷人鄉，蘭芷今豈無。
回風搖蕙草，歎息空幽居。